PREKLAD

DOHODA

o predĺžení Rámcovej dohody o medzinárodnej spolupráci v oblasti výskumu a vývoja systémov jadrovej energie štvrtej generácie

Vláda Kanady, Európske spoločenstvo pre atómovú energiu, vláda Čínskej ľudovej republiky, vláda Francúzskej republiky, vláda Japonska, vláda Kórejskej republiky, vláda Ruskej federácie, vláda Juhoafrickej republiky, vláda Švajčiarskej konfederácie a vláda Spojených štátov amerických, každá ako zmluvná strana rámcovej dohody o medzinárodnej spolupráci v oblasti výskumu a vývoja systémov jadrovej energie štvrtej generácie, ktorá bola uzavretá vo Washingtone 28.februára 2005 (ďalej len „rámcová dohoda“), súhrnne „zmluvné strany“:

BERÚC DO ÚVAHY ich vôľu pokračovať v úspešnej a vzájomne výhodnej spolupráci na základe rámcovej dohody;

BERÚC NA VEDOMIE aktualizovanú technologickú cestovnú mapu pre systémy jadrovej energie štvrtej generácie (január 2014);

PRIPOMÍNAJÚC článok XV rámcovej dohody, v ktorom sa uvádza, že spolupráca, ktorá začala podľa tejto rámcovej dohody, ale nie je dokončená pri akomkoľvek ukončení platnosti tejto rámcovej dohody, môže podľa ustanovení tejto rámcovej dohody pokračovať až do jej dokončenia a

KONAJÚC podľa článku XII ods. 3 rámcovej dohody

sa dohodli takto:

Článok I

Predĺženie rámcovej dohody

S výhradou článku XII ods. 5 rámcovej dohody sa rámcová dohoda predlžuje o obdobie desiatich (10) rokov do 28. februára 2025.

Článok II

Podpis a nadobudnutie platnosti

1. Táto dohoda nadobúda platnosť pre zmluvné strany, ktoré dali súhlas, že budú viazané, dňom, keď tri zmluvné strany oznámili svoj súhlas, že budú viazané.

2. Zmluvné strany oznámia svoj súhlas, že budú viazané buď podpisom, ktorý nepodlieha prijatiu, alebo podpisom, ktorý podlieha prijatiu, po ktorom nasleduje uloženie listiny o prijatí u depozitára.

3. V prípade zmluvnej strany, ktorá súhlasí, že bude viazaná po dátume nadobudnutia platnosti tejto dohody, táto dohoda nadobúda platnosť, pokiaľ ide o uvedenú zmluvnú stranu, dňom jej podpisu, ktorý nepodlieha prijatiu alebo dňom uloženia listiny o prijatí u depozitára.

4. Zámerom zmluvných strán je v súlade s článkom XV rámcovej dohody pokračovať na základe ustanovení rámcovej dohody v spolupráci, ktorá začala, ale nie je dokončená do 28. februára 2015, so zmluvnými stranami rámcovej dohody, v prípade ktorých táto dohoda nenadobudla platnosť do 28. februára 2015.

Článok III

Depozitár

Originál tejto dohody sa uloží u generálneho tajomníka Organizácie pre hospodársku spoluprácu a rozvoj.

NA DÔKAZ TOHO dolupodpísaní riadne splnomocnení zástupcovia podpísali túto dohodu.

VYHOTOVENÉ v jednom origináli v anglickom a francúzskom jazyku, pričom každé znenie je rovnako autentické.

ZA VLÁDU KANADY: Mrs Michelle d'AURAY Canadian Ambassador and Permanent Representative to the OECD Dátum: 21. októbra 2016

ZA EURÓPSKE SPOLOČENSTVO PRE ATÓMOVÚ ENERGIU: Mr Tibor NAVRACSICS EU Commissioner Dátum: 10. novembra 2016

ZA VLÁDU ČÍNSKEJ ĽUDOVEJ REPUBLIKY: Mr Jun ZHAI Ambassador Extraordinary and Plenipotentiary of the People's Republic of China to France Dátum: 23. júna 2016

ZA VLÁDU FRANCÚZSKEJ REPUBLIKY: Mr Daniel VERWAERDE Administrateur général du Commissariat à l'énergie atomique et aux énergies alternatives Dátum: 26. februára 2015

ZA VLÁDU JAPONSKA: Mr Kazuo KODAMA Ambassador Extraordinary and Plenipotentiary Permanent Delegation of Japan to the OECD Dátum: 26. februára 2015

ZA VLÁDU KÓREJSKEJ REPUBLIKY: Mr Si-hyung LEE Ambassador Extraordinary and Plenipotentiary to the Korean Permanent Delegation to the OECD Dátum: 26. februára 2015

ZA VLÁDU RUSKEJ FEDERÁCIE: Mr Sergey Vladilenovich KIRIENKO Chief Executive Officer of the State Atomic Energy Corporation „Rosatom“ Dátum: 29. júna 2015

ZA VLÁDU JUHOAFRICKEJ REPUBLIKY: Ms Tina JOEMAT-PETTERSSON Minister of Energy of the Republic of South Africa Dátum: 15. septembra 2015

ZA VLÁDU ŠVAJČIARSKEJ KONFEDERÁCIE: Mr Mauro DELL'AMBROGIO Secrétaire d'Etat de la Confédération suisse à la formation, à la recherche et à l'innovation Dátum: 27. augusta 2015